Tisztelt Szülők, kedves Táborozók!
Ebben a dokumentumban megtalálnak minden a táborral kapcsolatos információt. Kérjük, olvassák el figyelmesen és nyugodtan keressenek minket, ha bármi kérdésük adódna.

A tábor helyszíne 
Általános iskola, 7173 Zomba, Paradicsompuszta 3.

Utazás busszal
Augusztus 15-én kedd reggel 8:15-től gyülekező a MÁV parkolóban (Jókai utca és Kálvin utca sarka). Innen fogunk indulni 8:30-kor a Református Kollégium buszával, illetve személyautókkal.
20-án vasárnap 16 órakor indulunk vissza Paradicsompusztáról, és 17 óra körül várható az érkezésünk Pécsre a Belvárosi Református Templomhoz, ami után gyors átöltözés és kóruspróba következik majd.

Táborzáró istentisztelet
Augusztus 20-án vasárnap 18:00-kor lesz a Belvárosi Református Templomban a táborzáró istentisztelet, amire sok szeretettel várunk minden szülőt, családtagot és érdeklődőt. Ez alkalommal várható lesz sok közös éneklés és egy kis augusztus 20-i ünnepség is. Az istentisztelet után egy szeretetvendégség lesz, amelyhez egy tálca szendvicset, pogácsát vagy süteményt köszönettel elfogadunk. A hetünket végül pedig a tábor során készült képek vetítésével fogjuk zárni a szeretetvendégség után. 

A szülők segítségét kérjük
· Kérjük szépen, hogy imádkozzanak a táborért!
· Az utazáshoz szükség lenne még 3-4 szülőre, akik körül-belül 17 gyermeket elvinnének és hazahoznának. Aki vállal ilyen szolgálatot kérjük, ide írja be vagy jelezze telefonon! A tábori pénzből pedig tudjuk majd fizetni a benzinköltséget. 

Étkezések
Kedden meleg ebédet kapunk. Útravaló nem fontos, de a sok víz annál inkább!
Egész héten önellátók leszünk, örömmel fogadunk minden gyümölcsöt, zöldséget, süteményt, lekvárt, szörpöt és előre is köszönjük szépen őket. Amennyiben tudják hasonló felajánlásokkal támogatni a tábort, szintén ide tudják beírni, hogy mit és mennyit tudnak küldeni.

Program
A részletes program pár napon belül megtalálható lesz a RAMPA Alapítvány www.rampa.eu oldalán és a FB-on is.

Egészségügyi nyilatkozat
Mindenki hozza magával a kitöltött négy napnál nem régebbi egészségügyi nyilatkozatot. Most küldjük csatolva, továbbá letölthető a RAMPA Alapítvány www.rampa.eu oldaláról is (Táborok/2023).

Egészség – betegség
Amennyiben bárki beteg vagy rosszul érzi magát, sajnos nem tudjuk fogadni a táborba. Köhögés és nátha esetén is haza kell küldenünk a táborozót, hogy elkerüljük az elmúlt években bekövetkezett tábori megbetegedéseket. Sokan leszünk a hét során és emiatt könnyen el lehet kapni egymástól ezeket a fertőzéseket. Fontos mindenki egészsége, így kérünk benneteket, hogy vigyázzunk egymásra ilyen módon is.
Ha valamelyik táborozó komolyabb betegséggel rendelkezik (pl.: cukorbetegség, epilepszia, súlyos asztma, súlyos allergia), akkor kérjük, vegyék fel a kapcsolatot Schauermann Kristóffal, akit ezen az e-mail címen tudnak elérni: schauermann.kristof@gmail.com. 

Részvételi díj
A jelentkezéskor vállalt részvétei díj hátralékát kérjük befizetni a RAMPA Alapítvány bankszámlájára: CIB 10700354-43379408-51100005 a tábor kezdetéig vagy készpénzben is lehet hozni a táborba. Akik kedvezményt kértek, mindenki megkapta. Köszönjük szépen a nagylelkű felajánlásokat!

Digitális eszközök
A táborban EGYÜTT szeretnénk lenni, egymásra és Istenre figyelni. Ha valaki az online térben van jelen, akkor nem tud egyszerre a táborban is teljes mértékben részt venni és megélni annak minden pillanatát. Kérjük, hogy aki csak teheti, hagyja otthon a telefonját, tabletjét! Nehéz döntés, de nagy élmény lesz! Ha valakinek valami miatt telefont kell hoznia, a találkozáskor Pécsett átvesszük, a tábor ideje alatt megőrizzük és vasárnap az istentiszteletet követően visszaadjuk. Sürgős esetben a tábor ideje alatt a tábori telefont tudják hívni 06 70 665 66 05, illetve bármilyen esetleges gond esetén azonnal értesítjük a szülőket a jelentkezéskor megadott elérhetőségeken.

Tábori füzet
Lehet, hogy lesz RAMPA táboros füzet, s ehhez szeretnénk felmérni az igényeket. Amennyiben örülnél táborozóként egy ilyen füzetnek, kérünk, tegyél egy X-et a neved mellé a táblázatban.

Hoznivalók
· Kitöltött egészségügyi nyilatkozat
· Hangszer, amin játszani tudtok vagy szerettek
· Fűre teríthető pléd, ha van olyan, amit nem sajnálsz
· Padlóra tehető ülőpárna, ha van, amit nem sajnálsz
· KULACS (vagy pohár), amit a tulajdonos fel tud ismerni, és napközben többször is meg tud tölteni
· Kirándulós, játszós ruha minden időre (nagy esőre is!)
· Váltás cipő, esőkabát
· Vizes flakon
· Tisztasági felszerelés, törülköző
· Íróeszköz
· Jegyzetfüzet (ha nem lesz tábori füzet)
· Előző évek RAMPA-táboros pólói (akinek van)
· Egyszínű póló, ha valaki egynél többet akar festeni

Mire nincs szükség?
· Költőpénz – nincs bolt a környéken
· Saját részre nasi – mindent beadunk a közösbe, naponta többször eszünk édességet, lesz jégkrém stb.
· [bookmark: _GoBack]Ágynemű, ágyneműhuzat (mert kapunk)

Szeretettel várunk!		
Berecz Zsuzsanna – 06 30 88 25 300 – a tábor idején nem hívható
Laki Tamás – 06 70 33 70 623 – a tábor idején nem hívható
[image: ]Laki Tamásné, Eszter – 06 30 298 67 68 – a tábor idején nem hívható
Tábori telefon - 06 70 665 66 05 – a tábor idején hívható

